Vrou medies ongeskik vir hofsaak ná man se grumoord | Maroela Media
Polisiebeamptes besig om die beendere van Prosper Chipungare uit te grawe (Foto verskaf deur SAPD Noordwes)
Nancy Majonhi (42), wat tereg staan op aanklag van moord, se saak is in die Mogwase-landdroshof in Noordwes uitgestel vir 'n verdere ondersoek na haar fisiese en sielkundige toestand.
Henry Mamothame, woordvoerder van die Nasionale Vervolgingsgesag (NVG), sê 'n mediese verslag van 'n hospitaal is Dinsdag aan die hof voorgelê wat bevestig dat sy medies nie geskik is om die hofverrigtinge by te woon nie. Die saak is tot 9 November uitgestel.
"Wat betref haar sielkundige evaluasie dui die verslag op haar weiering om te eet en voorgeskrewe medikasie te neem. Sy bly in die hospitaal onder streng bewaking in 'n poging om haar gesondheid en sielkundige toestand te monitor voor haar volgende hofverskyning."
Mamothame sê die staat hoop dat sy vinnig sal herstel sodat die aansoek om borgtog en die hofsaak kan voortgaan. Die staat is van voornemens om die borgtog teen te staan.
Maroela Media het vroeër berig Majonhi het saam met haar man, Prosper Chipungare (44) in 'n huurkamer in Ledig naby Sun City gebly toe hulle op 28 Julie 2015 'n woordewisseling gehad het.
Sy het haar man glo met 'n hamer aangeval totdat hy sy bewussyn verloor het. Sy het die slagoffer daarna met 'n graaf opgekap en sy liggaamsdele in drie verskillende puttoilette gegooi voor sy die misdaadtoneel skoongemaak het. Sy is daarna na die Sun City-polisiestasie om hom as vermis aan te meld.
Die beskuldigde het daarna na Zimbabwe vertrek en eers in Augustus vanjaar aan haar familie en skoonfamilie bely dat sy haar man doodgemaak het. Die families het gereël om na Sun City in Suid-Afrika te kom en die vrou het haarself aan die polisie oorgegee. Sy het die drie puttoilette aan die polisie uitgewys waar sy die liggaamsdele versprei het.
Die skedel en beendere wat gevind is, is vir DNS-toetse gestuur.
"Majonhi bly in die hospitaal vir verdere evaluering voor sy weer in die hof moet verskyn."
Nancy Majonhi Noordwes
Ag hoe gerieflik..
as jy nie vir mediese parool aanvra nie, trek jy die kluts kwyt stunt, vandag is dalk nie haar dag nie, maar eendag sal sy "moet" verduidelik